Nõukogu otsus 2003/276/ÜVJP,

14. aprill 2003,

mis käsitleb ühismeetme 2002/589/ÜVJP rakendamist, et tagada Euroopa Liidu osalemine väike- ja kergrelvade laskemoona hävitamises Albaanias

EUROOPA LIIDU NÕUKOGU,

võttes arvesse 12. juuli 2002. aasta ühismeedet 2002/589/ÜVJP, milles käsitletakse Euroopa Liidu osalemist väike- ja kergrelvade destabiliseeriva kogunemise ja leviku vastases võitluses ja millega tunnistatakse kehtetuks ühismeede 1999/34/ÜVJP, [1] eriti selle artiklit 6 koostoimes Euroopa Liidu lepingu artikli 23 lõike 2 teise taandega,

ning arvestades järgmist:

(1) 2. juuni 1997. aasta Albaaniat käsitlevas ühises seisukohas 97/357/ÜVJP [2] väljendas Euroopa Liit oma kavatsust aidata Albaaniat demokratiseerumisprotsessi edendamisel ning poliitilise stabiilsuse ja sisejulgeoleku taastamisel. Väike- ja kergrelvade ning nende laskemoona liigne ja kontrollimatu kogunemine ning levik kujutavad endast ohtu rahule ja julgeolekule ja vähendavad väljavaateid jätkusuutlikuks arenguks; Albaanias on see probleem eriti terav.

(2) Püüdes saavutada ühismeetme 2002/589/ÜVJP artiklis 1 sätestatud eesmärke, kavatseb Euroopa Liit tegutseda asjakohastel rahvusvahelistel foorumitel ja vajaduse korral piirkondlikes ettevõtmistes, et anda abi nii rahvusvaheliste organisatsioonide, programmide ja asutuste kui ka piirkondlike organisatsioonide kaudu.

(3) Albaania kaitseministeerium on tuvastanud suure koguse väike- ja kergrelvade laskemoona, mis ületab kaitsevajadusi või on rahva käest ära võetud. Suur osa laskemoonast on valesti pakitud ja seda säilitatakse mittesobivates kohtades ja tingimustes.

(4) NATO hooldus- ja varustustalitus (NAMSA) haldab rahupartnerlusprogrammi sihtfondi tingimustel projekti, mille eesmärk on kokku koguda ja demilitariseerida nelja aasta jooksul kokku 11665 tonni väike- ja kergrelvade laskemoona ülejääke.

(5) Komisjon on nõustunud vastutama käesoleva otsuse rakendamise eest.

(6) Euroopa Liit kavatseb seetõttu anda NAMSA projektile rahalist abi ühismeetme 2002/589/ÜVJP II jaotise kohaselt.

(7) Komisjon tagab eelkõige NAMSA võetavate asjakohaste meetmete kaudu, et Euroopa Liidu osalemine projektis oleks nõuetekohaselt läbipaistev,

ON TEINUD JÄRGMISE OTSUSE:

Artikkel 1

1. Euroopa Liit aitab kaasa väike- ja kergrelvade laskemoona ülejääkide hävitamisele Albaanias.

2. Selleks näeb Euroopa Liit ette rahalise toetuse NAMSA projektile, mille eesmärk on kokku koguda ja demilitariseerida väike- ja kergrelvade laskemoona ülejäägid.

3. Käesoleva otsuse rakendamise eest vastutab komisjon. Selleks sõlmib komisjon NAMSAga rahastamislepingu toetusena antava Euroopa Liidu osamakse kasutamise tingimuste kohta. Muu hulgas kasutatakse seda toetust, et katta 12 kuu jooksul töötasud ja reisikulud ning väike- ja kergrelvade laskemoona ülejääkide hävitamiseks Albaanias vajalik varustus. Rahastamislepingus nähakse ette, et NAMSA tagab, et Euroopa Liidu osalemine projektis on läbipaistev vastavalt selle ulatusele.

Artikkel 2

1. Artiklis 1 nimetatud eesmärgi saavutamiseks vajalik lähtesumma on 820000 eurot.

2. Lõikes 1 sätestatud summast rahastatavaid kulutusi hallatakse Euroopa Liidu üldeelarve suhtes kohaldatava ühenduse korra ja eeskirjade kohaselt.

Artikkel 3

Komisjon esitab nõukogu asjaomastele organitele korrapäraselt aruandeid käesoleva otsuse rakendamise kohta ühismeetme 2002/589/ÜVJP artikli 9 lõikega 1 ettenähtud korras. See teave põhineb eelkõige NAMSA korrapärastel aruannetel, mida esitatakse komisjoniga sõlmitud lepingu kohaselt, nagu on ette nähtud artikliga 1.

Artikkel 4

1. Käesolev otsus jõustub selle vastuvõtmise päeval. See kaotab kehtivuse kaheteistkümne kuu möödumisel komisjoni ja NAMSA vahelise rahastamislepingu sõlmimisest.

2. Käesolev otsus vaadatakse läbi pärast kümne kuu möödumist selle vastuvõtmisest.

Artikkel 5

Käesolev otsus avaldatakse Euroopa Liidu Teatajas.

Luxembourg, 14. aprill 2003

Nõukogu nimel

eesistuja

A. Giannitsis

[1] EÜT L 191, 19.7.2002, lk 1.

[2] EÜT L 153, 11.6.1997, lk 4.

--------------------------------------------------